Hans Andersen (V), 2014-01-28:
Tak for det, og tak for debatten her i dag om sammenlægning af jobcentre til større enheder.
Udgangspunktet og problemstillingen er jo, at under halvdelen af alle danskere er i job.
Det lægger et stort pres på de offentlige finanser.
En stor del af indsatsen på området varetages i dag af 91 kommunale jobcentre, som det også er sagt i dag.
Mange af dem er dog ikke gode nok, når det handler om at hjælpe den enkelte ledige tilbage på arbejdsmarkedet.
Især de små jobcentre har problemer, og der er en række jobcentre, som fungerer for isoleret fra andre.
De har hver deres praksis og samarbejder ikke nok på tværs af kommunegrænserne.
Det er jo et problem for mange forskellige typer af ledige, der ikke møder den nødvendige ekspertise, og som ikke får en hjælp til at finde et relevant job uden for kommunens grænser.
Det er jo netop det, forslaget vil gøre op med, ved at indføre en forenklet og mere effektiv administration ved færre og større jobcentre.
Det mener vi sammen med Liberal Alliance skal ske ved enten at øge det nuværende krav om, at man skal have et befolkningsgrundlag på 20.000, til mellem 50.000 og 75.000 pr. jobcenter, eller ved at lade jobcentrene betjene et større naturligt geografisk afgrænset arbejdsområde.
Det har vi så drøftet, og jeg har da også noteret mig, at beskæftigelsesministeren jo sådan set sagde, at hverken lønmodtagerne eller virksomhederne lader sig begrænse af kommunegrænser, og de er jo noget nær ligeglade med, hvor kommunegrænserne ligger.
Og Socialdemokraternes ordfører ville gerne diskutere det her i den kommende beskæftigelsesreform.
Så var der en kommentar fra Dansk Folkeparti.
De kommenterede det her med, at ved at lave færre jobcentre, ville man også få længere til det enkelte jobcenter.
Ja, der vil med det her forslag være personer, der vil få længere til jobcenteret, men vi er sådan set også af den opfattelse, at det jo ikke er et sted, man skal bevæge sig hen til hver dag.
Det kan være en gang om måneden, man fysisk skal bevæge sig derhen.
Der mener vi sådan set, at det helt afgørende er at få en bedre og mere kvalificeret service.
Men dermed ikke være sagt, at man ikke kan lave lokalafdelinger af et jobcenter.
Vi er sådan set optaget af, at jobcentre har én ledelse.
Og det kan være et jobcenter, der dækker 50.000 mennesker, og som har to forskellige afdelinger.
Det er jo fint nok.
Det kan jo være med til at imødekomme Dansk Folkepartis bekymring på det her felt.
Hr. Christian Juhl fra Enhedslisten nævner, at der er alt for mange jobcentre.
Det er vi sådan set enige i.
Og så glæder jeg mig over, at Det Konservative Folkeparti også støtter op om det her beslutningsforslag fra Liberal Alliance og Venstre.
For det er jo ikke kun Venstre og Liberal Alliance, der anbefaler færre jobcentre.
Det gør sådan set en lang række både borgmestre og organisationer.
Selv flere fra Kommunernes Landsforening har været ude og bakke op om, at vi skal have færre jobcentre.
Selv medlemmer af lokale beskæftigelsesråd, som jo sidder meget tæt på beskæftigelsesindsatsen, anerkender, at vi kan gøre det bedre, hvis vi havde færre jobcentre.
Så vi er sådan set optaget af, at vi arbejder videre med det her beslutningsforslag.
Det kunne jo være, hvis regeringen skynder sig, at det kunne gå hen og indgå i en beskæftigelsesreform.